**SYNG TRU!  
Salmeboka i konfirmasjonstida**Undervisningsopplegg ([www.norsksalmebok.no/syngtru](http://www.norsksalmebok.no/syngtro))

Av Sindre Eide

**TITTEL**

**Gudstenesteverkstad med konfirmantar**

**KVA VIL VI MED OPPLEGGET?**

* Motivera konfirmantleiarar til å involvera konfirmantane i førebuing og gjennomføring av gudstenesta.
* Bevisstgjera konfirmantleiarar om kva for delar av gudstenesta det eignar seg at konfirmantar er med på å førebu og gjennomføra.
* Gje idear til korleis konfirmantar kan involverast i arbeid med tekstar og preike, salmeval, bøner i gudstenesta og dei praktiske sidene ved tilrettelegging og gjennomføring av gudstenesta.

**INNHALD OG BAKGRUNNSSTOFF**

Gudstenesteførebuing er verkstadarbeid. Ein skal bruka spesielle verktøy , og ein må ta mange avgjersler om bibeltekstar og tema, salmar, bøner, liturgiske ledd og eventuelle innslag, som drama og dans.

Gudstenesteordninga for Den norske kyrkja legg opp til at fleire enn presten og kyrkjemusikaren skal involverast både i førebuing, gjennomføring og evaluering av gudstenestene. Gjennom konfirmasjonstida blir konfirmantane godt kjende med hovudverktøya: Bibelen og salmeboka. Det er naturleg å la dei få bruka desse verktøya også til arbeid med gudstenester.

I ein gudstenesteverkstad kan ein leggja opp heile gudstenesta eller delar av ei gudsteneste saman. Svært få kyrkjelydar har ressursar til å involvera konfirmantar i opplegget for ei heil gudsteneste.  
Til samtalegudstenesta og andre gudstenester der konfirmantane har eit hovudansvar, kan det vera aktuelt å involvera dei meir enn i andre gudstenester der dei kan ha meir avgrensa oppgåver.

**METODIKK**Vel ut dei delane av gudstenesta som konfirmantane skal vera med på å utforma, og gje dei god rettleiing i heile prosessen. Dei treng å bli leidde inn på sporet når dei skal inn i eit så ukjent landskap som gudsteneste, liturgi, salmebok og bønebok er for dei fleste av dei.   
  
Gjennom heile konfirmasjonstida bør konfirmantane involverast med visse oppgåver, det gjeld både førebuing og gjennomføring av gudstenester. Mange kyrkjelydar har ein plan for dette gjennom konfirmasjonstida, der konfirmantane medverkar gruppevis som medliturgar. Det kan vera aktuelt å involvera dei i ein eller fleire av desse verkstadene: tekst- og preikeverkstad, salmeverkstad, bøneverkstad og praktisk verkstad.

**Innleiing til alle verkstader**

Informer konfirmantane om kva slags gudsteneste dei skal vera med på. Sei noko om kyrkjeårsdag og -tid. Les bibeltekstane for gudstenesta, og samtal om det dei handlar om. Bruk gjerne litt tid, slik at konfirmantane får høve til å stilla spørsmål. Spør dei kva dei synest er fint i tekstane, og kva dei synest er vanskeleg å forstå.

**Tekst- og preikeverkstad**Denne verkstaden bør leiast av den som skal halda preika i gudstenesta.

Vel om de vil gå gjennom alle bibeltekstane i gudstenesta eller berre preiketeksten.

I verkstaden kan dei konfirmantane som ynskjer det, få høve til å lesa tekstane høgt. Dei kan gjerne gjera det ved lesepulten i kyrkjerommet, som ei øving i å vera tekstlesarar. Dei andre konfirmantane kan sitja andre stader i rommet og seia noko om tempo, intonasjon og stemmestyrke i lesinga. Samtal òg om innhaldet i tekstane og om samanhengen mellom dei.

Etter at preiketeksten er lesen, og konfirmantane har fått høve til å seia litt om han, bør ein gå djupare inn i teksten ved å stilla slike spørsmål:

* Kva for personar møter vi i denne teksten? Er nokre av dei viktigare enn dei andre? Kven og kvifor?
* Kva for meiningar eller haldningar uttrykkjer personane?
* Kjenner de til nokre av dei frå andre bibelforteljingar?
* Kva synest de er det aller viktigaste som står i bibelteksten?
* Prøv å laga ei overskrift til teksten.
* Er det noko i teksten som er viktig for dykk som er unge?
* Er det noko i teksten som utfordrar oss som lever i dag?
* Kva synest de den som preikar, skal leggja mest vekt på ut frå denne teksten?

Tekst- og preikeverkstaden kan gje predikanten god hjelp til å utforma preika si. Tenk òg etter korleis konfirmantane kan involverast direkte i henne. Var det noko dei sa som kan takast opp att# under preika i gudstenesta? Eventuelt kan predikanten skriva ned nokre av utsegnene frå konfirmantane. Desse utsegnene kan fordelast mellom konfirmantane og lesast opp av dei under preika.

I tekst- og preikeverkstaden kan ein òg førebu eit drama eller rollespel ut frå heile teksten eller delar av han.

Nokre konfirmantar kan eventuelt utfordrast til å uttrykkja korleis dei opplever teksten, til dømes ved å teikna, måla eller bruka modellermasse (plastilin).

**Salmeverkstad**Vel salmar ut frå bibeltekstar, tema og kyrkjeårsdag og -tid. Gjer det tydeleg for konfirmantane kva for typar salmar som skal veljast i gudstenesteverkstaden. Dei kan inviterast til å velja nokre, eller fleire av dei som er nemnde nedanfor. Sidan konfirmantane har svært ulik kunnskap om salmane, er det viktig å leggja opp til ein arbeidsmåte der også dei som har liten eller ingen kjennskap til salmar, kjenner seg inkluderte. Det kan ein gjera ved å velja salmar på førehand til kvart av dei salmeledda i liturgien dei er bedne om å arbeida med, til dømes 2–4 inngangssalmar eller 2–4 salmar etter preika og truvedkjenninga.  
  
\***Inngangssalme**  
Ein lovsong eller ein salme som svarar til kyrkjeårstida eller særpreget i gudstenesta. Det bør vera ein salme som ikkje er ukjend for kyrkjelyden.  
  
\***Bibelsk salme eller ein annan salme mellom dei to første tekstlesingane**  
Ein bibelsk salme som svarar til tida eller dagen i kyrkjeåret, eller ein annan salme som fungerer som bru mellom tekstlesingane.

\***Halleluja eller salme før og/eller etter lesingane av evangeliet**  
Dersom ein nyttar salme i staden for hallelujaomkved, kan det vera ein kort bønesalme eller ein salme som leier tematisk inn til preika.

\***Salme etter preika og truvedkjenninga**  
Ein salme som kan fungera som respons frå kyrkjelyden på tekstlesingane og preika.

\***Salme under førebuing av nattverden**  
Ein salme som innstiller kyrkjelyden til måltidet. Både søndagens tekstar, tema og dag i kyrkjeåret kan spela inn når ein vel salmen.

\***Salmar under nattverden**  
Lovsongar eller meir meditative songar som ein vel ut frå temaet og særpreget i gudstenesta eller kyrkjeårstida. Fellessong kan kombinerast med korsong, instrumentalmusikk og stillheit.

\***Sendingssalme**  
Ein salme som kan ha takke- og lovprisingsmotiv, gjerne ein som seier noko om tenesta vi blir sende ut til i verda.  
  
Etter at ein har valt salmane, må ein bruka god tid på å øva på dei. Utfordra konfirmantane som har valt salmane, til å vera med som føresongarar i gudstenesta – gjerne saman med andre føresongarar som er vane med å syngja i gudstenester.  **Bøneverkstad**Konfirmantane kan utfordrast til å vera med på å velja og/eller utforma desse bønene i gudstenesta:  
**\*Samlingsbøn**  
Vel ei av samlingsbønene i gudstenesteordninga, lag ei sjølv eller sjå om det finst ei som kan passa i bøneboka i salmeboka.

\***Syndsvedkjenning**

Vel ei av syndsvedkjenningane i gudstenesteordninga, lag ei sjølv eller sjå om det finst ei som passar i bøneboka i salmeboka (sjå særleg avsnittet «Omvending og tilgjeving», side 1161).  
  
\***Forbøn for kyrkja og verda**  
Dette er den mest omfattande bøna i gudstenesta.  
Gudstenesteboka rår til at ein lokalt utarbeider ei forbøn ut frå desse temaområda:

1. Folk og nasjonar på jorda
2. Vårt eige land og folk
3. Den verdsvide kyrkja og kyrkja i vårt eige land
4. Vår eigen kyrkjelyd, familiane våre og staden der vi bur
5. Aktuelle hendingar

Gudstenesteboka omtalar desse temaområda nærare (side 2.45). I tillegg finst det fleire modellar for lokalt tilrettelagde forbøner som òg kan nyttast i ein bøneverkstad med konfirmantar. Sjå mellom anna forbønsmodell 2 (lystenning, side 2.50), forbønsmodell 4 (fire himmelretningar, side 2.51) og forbønsmodell 5 (bønevandring).

Begynn gjerne bøneverkstaden med ein open samtale om bøn. Kva synest konfirmantane det er viktig å be om? Kven vil dei gjerne be for? Samtal om noko som skjer i verda, i Noreg og i lokalsamfunnet akkurat no. Er det noko av dette dei vil ha med i forbøna i gudstenesta?

Når ein utformar bøna, kan det vera aktuelt å bruka formuleringar frå bøner i bøneboka i salmeboka. Sjå på innhaldslista på side 1133, og slå opp på dei temaa som kan vera aktuelle.

Forbøna må nokså sikkert skrivast ferdig i etterkant av verkstaden. Deretter kan ein fordela avsnitta mellom konfirmantane. Samtidig med at ein konfirmant les eit bøneavsnitt, kan ein annan konfirmant ha som oppgåve å tenna eit lys på lysgloben eller på eit lysbord framme i kyrkja.

Bruk god tid på å øva på framføringa av bønene, slik at konfirmantane er trygge på kva tid dei skal gå fram, kvar dei skal stå, og korleis teksten skal lesast, det gjeld både tempo, intonasjon og stemmestyrke.

**Praktisk verkstad**I denne verkstaden inviterer ein konfirmantar til å ta ansvar for dei estetiske og praktiske sidene ved gudstenesta. La gjerne ein erfaren kyrkjetenar eller kyrkjevert vera med og leia verkstaden.

Sei først litt om dei praktiske førebuingane til ei gudsteneste. La gjerne kyrkjetenaren fortelja kva ho eller han plar gjera.

Skriv dei aktuelle oppgåvene på ei tavle eller ein flippover. Snakk saman om dei, og gje   
konfirmantane høve til å velja kva dei vil vera med på.

*Oversikt over moglege oppgåver:*

* Laga gudstenesteprogram  
  Det er gjerne presten eller ein annan gudstenesteleiar som gjer ferdig programmet for gudstenesta. Men konfirmantar kan hjelpa til med oppsett og layout dersom det er eit program som skal kopierast opp til kyrkjelyden. Skal opplegget visast på skjerm, kan konfirmantar vera med på førebuinga og ta ansvar for visinga under gudstenesta. Då bør ein som kjenner liturgien i gudstenesta godt, sitja saman med dei og rettleia frå ledd til ledd.
* Ha kyrkjetenarfunksjonar

Det kan vera alt frå å gjera i stand gudstenesterommet til å ringja med klokkene.   
Utsmykkinga av kyrkjerommet varierer frå kyrkjeårstid til kyrkjeårstid og ofte frå søndag til søndag. Konfirmantane må få vera med på å velja blomane som skal stå på altaret, og korleis gudstenesterommet elles skal pyntast med lys og anna. La dei få vera kreative og hjelpa til med utsmykking som understrekar temaet i gudstenesta, kyrkjeårstida og liknande.

* Vera kyrkjevert  
  Dela ut salmebøker, eventuelt gudstenesteprogram, hjelpa til rette dei som særleg treng det, osv.
* Vera med i inngangsprosesjonen  
  Bera krossen eller nattverdselementa eller anna som skal setjast på altaret.
* Medverka under dåpshandlinga

Tømma vatn i døpefonten, tenna dåpslys, osv.

* Vera med i evangelieprosesjonen   
  Bera krossen, vera lysberar (2) og bera tekstboka.
* Samla inn takkoffer   
  Gå langs benkene og senda offerposane frå person til person.  
  Bera offeret fram til altaret.
* Bera fram brød og vin   
  Dette skal gjerast når ein førebur nattverden, samtidig som kyrkjelyden syng ein salme. På førehand er brød og vin plassert på eit lite bord nede i kyrkja. Konfirmantane ber det fram til altaret og overrekkjer det til presten, som tek imot og legg brødet på disken (eit fat) og tømmer vinen i kalken (ei mugge).

Når oppgåvene er fordelte, må ein bruka god tid på å gå gjennom dei med konfirmantane og øva i kyrkjerommet i god tid før gudstenesta tek til. Dette er viktig både for å gjera konfirmantane trygge og for at alle i kyrkjelyden skal få ei god gudstenesteoppleving.

**Evaluering og oppfølging av verkstadene**I etterkant av gudstenesta er det tid for evaluering. Det kan gjerast rett etter gudstenesta eller på neste konfirmantsamling. Men det bør i alle fall ikkje gå lang tid før konfirmantane får høve til å samtala om korleis det var å medverka. Det kan vera aktuelt å stilla slike spørsmål:

* Korleis opplevde du di oppgåve i gudstenesta?  
  Er du fornøgd? Var det noko du ville ha gjort annleis?
* Kva synest du om førebuinga og øvinga før gudstenesta?
* Kunne du tenkja deg å ha same oppgåva på fleire gudstenester, eller er det noko anna du kan tenkja deg å gjera neste gong – og i så fall kva?
* Korleis opplevde du gudstenesta?

Kva var det finaste? Kva synest du var mindre bra?

* Har du gode råd når det gjeld gudstenestene i kyrkjelyden?  
  Dersom du fekk bestemma – kva ville du ha forandra?

Evaluering og oppfølging heng saman. Noter innspela frå konfirmantane, og samtal om korleis dette kan følgjast opp.